Modefat Mike Tyson gevaarlik in pienk! | Netwerk24
Deur Michael Green 22 Julie 2021 06:21
Mike Tyson is deesdae iemand wat kleredrag ernstig opneem. Foto: Getty Images
Pasop as jy die dag sien Mike Tyson dra 'n pienk hemp!
Dié voormalige swaargewig-bokskampioen sê in 'n nuwe onderhoud met GQ dat pienk hom aggressief maak.
"Wanneer ek pienk dra, gaan ek nie 'n gawe ou wees om mee te gesels nie. Want wanneer ek pienk dra, is ek ernstig. Pienk laat my manlik voel!" sê Tyson.
Tyson is deesdae 'n modefat. Hy verskyn in 'n fliek wat Tommaso Ottomano geskiet het om die ontwerper Fausto Puglisi se eerste versameling vir Roberto Cavalli se modehuis bekend te stel.
Puglisi se klere vertoon, onder meer, sebrastrepe en is glo deur die "Amerikaanse droom" en die popikoon Andy Warhol geïnspireer.
'n Instagram-foto en -boodskap wat die ontwerper Fausto Puglisi geplaas het. Mike Tyson verskyn op die foto in een van Puglisi se skeppings.
Die ontwerper is daarvoor bekend dat hy al in die verlede vir supersterre soos Lady Gaga en Jennifer Lopez rokke gemaak het.
Nou maar waarom saam met iemand soos Tyson werk?
"As jy 'n 16-jarige of 'n 80-jarige vra wie is Mike Tyson, ken almal hom. Hy is soos die Vryheidsbeeld (Statue of Liberty), Marilyn Monroe en Coca-Cola," het Puglisi aan die Fashion Network gesê.
Die ontwerper Fausto Puglisi (bo) het Mike Tyson gebruik om sy versameling vir Roberto Cavalli se modehuis bekend te stel. Foto: Getty Images
"Maar hy is meer as die bokskampioen en Amerikaanse ikoon. Sy persoonlike verhaal is een van oorlewing en vasbyt. Hy verteenwoordig Amerika en die Amerikaanse Droom en al die moontlikhede wat dit inhou, maar tog ook die keersy."
Pugliso het Tyson glo omtrent laat doen wat hy wou gedurende die verfilming.
Die oudkampioen is deesdae weer hard aan die oefen vir 'n vertoongeveg waaraan hy in September wil deelneem.